Návrh 

Zákon 

z  .......  2005
o ochrane spotrebiteľa pri finančných službách na diaľku 
a o zmene a doplnení niektorých zákonov
Národná rada Slovenskej republiky sa uzniesla na tomto zákone:

Čl. I

VŠEOBECNÉ  USTANOVENIA

§ 1
Predmet úpravy

Tento zákon upravuje ochranu spotrebiteľa pri finančných službách poskytovaných dodávateľom prostredníctvom prostriedkov diaľkovej komunikácie na základe zmluvy na diaľku a uzavieranie zmluvy na diaľku. 

§ 2
Vymedzenie pojmov

Na účely tohto zákona sa rozumie
a)	zmluvou na diaľku zmluva medzi dodávateľom a spotrebiteľom o poskytnutí finančnej služby výlučne prostredníctvom prostriedkov diaľkovej komunikácie,
b)	finančnou službou služba poskytovaná poisťovňou, poisťovňou z iného členského štátu, zahraničnou poisťovňou alebo ich pobočkami,^) obchodníkom s cennými papiermi, zahraničným obchodníkom s cennými papiermi, pobočkou zahraničného obchodníka s cennými papiermi,^) správcovskou spoločnosťou, zahraničnou správcovskou spoločnosťou, pobočkou zahraničnej správcovskej spoločnosti,^) bankou, zahraničnou bankou, pobočkou zahraničnej banky,^) doplnkovou dôchodkovou spoločnosťou,^) inštitúciou elektronických peňazí, zahraničnou inštitúciou elektronických peňazí, pobočkou zahraničnej inštitúcie elektronických peňazí^) alebo veriteľom, ktorý poskytuje spotrebiteľský úver v rámci svojho podnikania^),
c)	dodávateľom osoba, ktorá v rámci svojho podnikania je zmluvným poskytovateľom finančných služieb prostredníctvom prostriedkov diaľkovej komunikácie na základe zmluvy na diaľku,
d)	spotrebiteľom fyzická osoba, ktorej sa poskytujú výlučne na osobnú spotrebu finančné služby na základe zmluvy na diaľku a ktorá pri jej uzavieraní a plnení nekoná v rámci svojho zamestnania, povolania alebo podnikania,     
e)	prostriedkom diaľkovej komunikácie prostriedok, ktorý bez súčasného fyzického kontaktu dodávateľa a spotrebiteľa je možné použiť pri poskytovaní finančnej služby na diaľku, najmä elektronická pošta, telefón, fax, adresný list, ponukový katalóg,
f)	trvanlivým médiom nástroj alebo technický prostriedok, ktorý umožňuje spotrebiteľovi uchovať jemu adresovanú informáciu spôsobom umožňujúcim použitie tejto informácie v budúcnosti na účely, ktoré plní táto informácia a umožňujúcim nezmenené reprodukovanie uloženej informácie, najmä technické nosiče informácií,
g)	prevádzkovateľom prevádzkovateľ alebo poskytovateľ prostriedku diaľkovej komunikácie, ktorý v rámci svojho podnikania sprístupňuje jeden alebo viacero prostriedkov diaľkovej komunikácie na použitie dodávateľovi,
h)	automatickým telefónnym volacím systémom systém, ktorý automaticky doručuje zaznamenanú hlasovú správu.

POSKYTOVANIE FINANČNÝCH SLUŽIEB

§ 3
           Obmedzenie použitia niektorých prostriedkov diaľkovej komunikácie

(1)	Dodávateľ môže použiť na ponuku finančných služieb spotrebiteľovi prostriedky diaľkovej komunikácie umožňujúce priamu komunikáciu len s jasným a zrozumiteľným súhlasom spotrebiteľa alebo ak proti ich použitiu spotrebiteľ výslovne nenamieta; tým nie sú dotknuté ustanovenia osobitného zákona.^) Automatický telefónny volací systém a fax môže dodávateľ použiť len s predchádzajúcim súhlasom spotrebiteľa. 

(2)	Pri nevyžiadanej komunikácii je dodávateľ povinný ponúkať finančnú službu tak, aby nespôsobil spotrebiteľovi náklady. 

§ 4
Informovanie spotrebiteľa pred uzavretím zmluvy na diaľku

(1)	Dodávateľ je povinný pred uzavretím zmluvy na diaľku súčasne s ponukou finančnej služby oznámiť spotrebiteľovi informácie o
a)	dodávateľovi, a to
1.	obchodné meno a sídlo dodávateľa, ak ide o právnickú osobu alebo meno, priezvisko, miesto podnikania alebo adresa trvalého pobytu dodávateľa, ak ide o fyzickú osobu, 
2.	ďalšie kontaktné adresy, ktoré sú dôležité pre vzťah spotrebiteľa s dodávateľom, iné ako sú uvedené v bode 1,
3.	predmet podnikania alebo činnosti,
4.	identifikačné číslo dodávateľa a označenie registrového súdu, ktorý ho pridelil; ak ide o cudzozemca, označenie verejného zoznamu alebo registra, do ktorého sa zapisujú ustanovené údaje týkajúce sa podnikateľov v štáte, v ktorom má sídlo dodávateľ a identifikačné číslo, pod ktorým je v tomto verejnom zozname alebo registri zapísaný,
5.	obchodné meno, sídlo a identifikačné číslo zástupcu dodávateľa v Slovenskej republike, ak ide o právnickú osobu alebo meno, priezvisko, miesto podnikania, adresa trvalého pobytu a identifikačné číslo zástupcu dodávateľa v Slovenskej republike, ak ide o fyzickú osobu,
6.	obchodné meno, sídlo a identifikačné číslo sprostredkovateľa, ak ide o právnickú osobu alebo meno, priezvisko, miesto podnikania alebo adresa trvalého pobytu a identifikačné číslo sprostredkovateľa, ak ide o fyzickú osobu a ich právny vzťah k dodávateľovi,
7.	názov a sídlo príslušného orgánu dohľadu nad činnosťou dodávateľa,
b)	finančnej službe, a to uvedením
1.	charakteristiky poskytovanej finančnej služby,
2.	celkovej výšky odplaty za finančnú službu, vrátane všetkých poplatkov, výdavkov a daní platených spotrebiteľom prostredníctvom dodávateľa; ak nie je možné určiť presnú výšku odplaty za finančnú službu, dodávateľ je povinný uviesť základ pre jej výpočet tak, aby bolo možné overenie jej výšky spotrebiteľom,
3.	upozornenia na riziká, ak ponúkaná finančná služba je spojená s nástrojmi, zahŕňajúcimi riziká súvisiace s ich špecifickými črtami alebo činnosťami, ktoré majú byť vykonané alebo ktorých cena je závislá od zmien na finančných trhoch, na ktoré dodávateľ nemá vplyv a upozornenie, že doterajší výnos nie je zárukou budúcich výnosov,
4.	informácie o daniach alebo iných poplatkoch, ktoré nie sú hradené prostredníctvom dodávateľa, alebo ním nie sú vyberané, 
5.	doby platnosti poskytnutých údajov,
6.	informácie o platobných podmienkach a spôsobe vykonania služby,
7.	dodatočných nákladov spotrebiteľa spojených s použitím prostriedkov diaľkovej komunikácie, ak sú účtované,
c)	zmluve na diaľku, a to 
1.	o práve na odstúpenie od zmluvy podľa § 5, vrátane doby jeho trvania, podmienkach pre jeho uplatnenie, informácie o peňažnej sume, ktorú možno požadovať od spotrebiteľa podľa § 6 ods. 1 a  dôsledkov neuplatnenia tohto práva alebo o neexistencii práva na odstúpenie,
2.	o minimálnej dobe platnosti zmluvy v prípade finančných služieb, ktoré majú byť poskytované trvalo alebo opakovane,
3.	o možnosti predčasného alebo jednostranného ukončenia zmluvy vrátane informácie o súvisiacich zmluvných pokutách,
4.	postup pre uplatnenie práva na odstúpenie od zmluvy, vrátane adresy, na ktorú má byť zaslané oznámenie o odstúpení,
5.	označenie štátu, ktorého právnym poriadkom sa dodávateľ riadi pri ponuke finančných služieb spotrebiteľovi pred uzavretím zmluvy,
6.	o voľbe práva a súdu podľa osobitného predpisu^),
7.	o jazyku alebo jazykoch, v akých sa dodávateľ so súhlasom spotrebiteľa zaväzuje komunikovať počas trvania zmluvy a oznamovať zmluvné podmienky a informácie podľa tohto paragrafu,
d)	spôsobe vybavovania reklamácií a sťažností alebo možnosti mimosúdneho vybavenia sťažností^),
e)	existencii iných garančných fondov alebo systémov náhrad ako sú garančné fondy alebo systémy náhrad podľa osobitných zákonov^).

(2)	Dodávateľ je povinný oznámiť spotrebiteľovi informácie podľa odseku 1 zreteľným a zrozumiteľným spôsobom vhodným pre použitý prostriedok diaľkovej komunikácie v súlade so zásadami dobrých mravov a v súlade so zásadami poctivého obchodného styku tak, aby bol zrejmý obchodný účel týchto informácií; informácie musia byť aktuálne, úplné a pravdivé.

(3)	V prípade telefonickej komunikácie z podnetu dodávateľa musia byť spotrebiteľovi na začiatku každého rozhovoru oznámené identifikačné údaje dodávateľa najmenej v rozsahu podľa odseku 1 písm. a) prvého a druhého bodu a o obchodnom zámere telefonickej komunikácie. Ak spotrebiteľ vyjadril jasný a zrozumiteľný súhlas, vyžadujú sa iba identifikačné údaje v rozsahu podľa odseku 1 písm. a) šiesteho bodu o osobe, ktorá telefonicky komunikuje so spotrebiteľom, jej postavenie vo vzťahu k dodávateľovi a informácie podľa odseku 1 písm. b) prvého, druhého a štvrtého bodu a odseku 1 písm. c) prvého bodu. Dodávateľ je povinný informovať spotrebiteľa, ktoré ďalšie informácie sú mu dostupné kedykoľvek na požiadanie; tým nie je dotknutá povinnosť  podľa odseku 6.  

(4)	Informácie uvedené v odseku 1, ktoré musia byť oznámené spotrebiteľovi pred uzavretím zmluvy na diaľku, musia byť v súlade so zmluvnými povinnosťami, ktoré by vyplynuli z právneho poriadku, ktorým by sa riadila  zmluva na diaľku, ak by bola  uzavretá.

(5)	Ustanoveniami tohto zákona nie je dotknutá povinnosť poskytnúť spotrebiteľovi ďalšie informácie týkajúce sa príslušnej finančnej služby podľa osobitných predpisov^).

(6)	Informácie uvedené v odsekoch 1 a 5 je dodávateľ povinný poskytnúť spotrebiteľovi v listinnej podobe alebo v podobe zápisu na inom trvanlivom médiu, ktorý je k dispozícii a dostupný spotrebiteľovi v primeranom časovom predstihu pred uzavretím zmluvy na diaľku. Primeraným časovým predstihom sa rozumie čas, ktorý potrebuje spotrebiteľ na posúdenie informácií a zmluvných podmienok podľa tohto zákona.

(7)	Ak je zmluva na diaľku uzavretá na žiadosť spotrebiteľa prostredníctvom prostriedku diaľkovej komunikácie, ktorý neumožňuje poskytnutie informácií uvedených v odsekoch 1 a 5 v listinnej podobe alebo v podobe zápisu na inom trvanlivom médiu, dodávateľ je povinný zaslať spotrebiteľovi tieto informácie v listinnej podobe alebo v podobe zápisu na inom trvanlivom médiu bezprostredne po uzavretí zmluvy na diaľku.

(8)	Dodávateľ je povinný informovať spotrebiteľa o uzavretí zmluvy na diaľku. Dodávateľ je povinný na žiadosť spotrebiteľa poskytnúť mu ďalšie informácie o finančnej službe, týkajúce sa finančnej služby podľa osobitných predpisov^), v listinnej podobe alebo v podobe zápisu na inom trvanlivom médiu, a to kedykoľvek počas trvania zmluvného vzťahu. Spotrebiteľ má právo zmeniť používané prostriedky diaľkovej komunikácie; to neplatí ak to nie je v súlade s uzavretou zmluvou na diaľku alebo ak to vylučuje povaha poskytovanej finančnej služby.

(9)	Ustanovenia odsekov 1 až 8 sa nevzťahujú na

a) zmluvy na diaľku uzavreté na základe rámcovej zmluvy; rámcovou zmluvou sa rozumie zmluva o vykonávaní postupného sledu súvisiacich operácií alebo série operácií rovnakého druhu,
b) postupný sled súvisiacich operácií alebo sériu operácií rovnakého druhu, ktoré nadväzujú na prvú operáciu z postupného sledu súvisiacich operácií alebo série operácií rovnakého druhu nevykonávaných na základe rámcovej zmluvy; to neplatí, ak operácia rovnakého druhu nebola vykonávaná dlhšie ako jeden rok.

§ 5
Právo na odstúpenie od zmluvy na diaľku

(1)	Spotrebiteľ je oprávnený odstúpiť od zmluvy na diaľku bez zaplatenia zmluvnej pokuty a bez uvedenia dôvodu v lehote 14 kalendárnych dní 
a)	od uzavretia zmluvy na diaľku, alebo 
b)	ak zmluva na diaľku bola uzavretá na žiadosť spotrebiteľa podľa § 4 ods. 7, od doručenia informácií podľa § 4 ods. 1 a 5.

(2)	Lehota na odstúpenie od zmluvy na diaľku podľa odseku 1 sa predlžuje na 30 kalendárnych dní pri poistných zmluvách^) v oblasti životného poistenia a doplnkového dôchodkového sporenia^5). Lehota na odstúpenie od zmluvy na diaľku začne plynúť 
a)	pri poistných zmluvách^14) v oblasti životného poistenia, na základe ktorých sa poskytujú finančné služby v oblasti životného poistenia odo dňa, keď spotrebiteľ bol informovaný o uzavretí zmluvy na diaľku,
b)	pri zmluvách na diaľku, na základe ktorých sa poskytujú finančné služby v oblasti doplnkového dôchodkového sporenia^5) od uzavretia zmluvy na diaľku, alebo od doručenia informácií podľa § 4 ods. 1 a 5, ak zmluva na diaľku bola uzavretá na žiadosť spotrebiteľa podľa § 4 ods. 7.

(3)	Spotrebiteľovi pri odstúpení od zmluvy na diaľku vznikajú povinnosti podľa § 6; zo zmluvy tretej osoby s dodávateľom spotrebiteľovi nevznikajú žiadne povinnosti vo vzťahu k tretej osobe zabezpečujúcej poskytovanie dohodnutej finančnej služby. 

(4)	Lehota na odstúpenie od zmluvy na diaľku podľa odseku 1 alebo 2 sa považuje za dodržanú, ak oznámenie o odstúpení od zmluvy na diaľku bolo odoslané dodávateľovi na adresu oznámenú podľa § 4 ods. 1 písm. c) štvrtého bodu najneskôr v posledný deň tejto lehoty v listinnej podobe alebo v podobe zápisu na inom trvanlivom médiu, ktorý je k dispozícii a dostupný dodávateľovi.

(5)	Právo na odstúpenie od zmluvy na diaľku podľa odseku 1 alebo 2 bez zaplatenia zmluvnej pokuty a bez uvedenia dôvodu sa nevzťahuje na
a)	finančnú službu, ktorej cena závisí od zmien na finančnom trhu, na ktoré dodávateľ nemá vplyv a ku ktorým môže dôjsť počas lehoty na odstúpenie od zmluvy na diaľku, najmä finančnú službu súvisiacu s
1.	operáciami s finančnými prostriedkami v cudzej mene (devízové operácie),
2.	nástrojmi peňažného trhu^3),
3.	prevoditeľnými cennými papiermi^2),
4.	podielovými listami alebo inými cennými papiermi vydávanými subjektami kolektívneho investovania^2),
5.	zmluvami o termínovaných finančných obchodoch, vrátane ekvivalentných nástrojov uhrádzaných v hotovosti^2),
6.	termínovými úrokovými obchodmi (FRA)^2),
7.	úrokovými a menovými swapmi^2),
8.	opciami na kúpu alebo predaj akýchkoľvek nástrojov uvedených v tomto písmene, vrátane ekvivalentných nástrojov uhrádzaných v hotovosti^2),
b)	poistnú zmluvu o cestovnom poistení a poistení batožiny a obdobné poistné zmluvy^1) uzatvorené na dobu kratšiu ako jeden mesiac,
c)	zmluvu na diaľku, ak sa finančná služba splnila na výslovnú žiadosť spotrebiteľa predtým, ako spotrebiteľ uplatnil svoje právo na odstúpenie od zmluvy na diaľku.

§ 6
Odplata za finančnú službu poskytnutú pred odstúpením od zmluvy na diaľku

(1)	Ak spotrebiteľ uplatní svoje právo na odstúpenie od zmluvy na diaľku podľa § 5 ods. 1 alebo 2, je povinný zaplatiť dodávateľovi iba za finančnú službu skutočne poskytnutú v súlade s uzavretou zmluvou na diaľku a ak sa toto plnenie začalo poskytovať po predchádzajúcom súhlase spotrebiteľa. Odplata musí byť primeraná rozsahu poskytnutej finančnej služby, nesmie mať charakter sankcie a spotrebiteľ je povinný ju zaplatiť bez zbytočného odkladu.

(2)	Dodávateľ je povinný bez zbytočného odkladu po doručení oznámenia o odstúpení od zmluvy na diaľku vrátiť spotrebiteľovi poskytnuté finančné prostriedky, ktoré od neho prijal v súvislosti so zmluvou na diaľku, okrem peňažnej sumy uvedenej v odseku 1. Ak nie je dodávateľ schopný splniť svoju povinnosť bez zbytočného odkladu, je povinný ju splniť najneskôr do 30 kalendárnych dní odo dňa doručenia oznámenia o odstúpení od zmluvy na diaľku dodávateľovi.

(3)	Dodávateľ je oprávnený požadovať od spotrebiteľa odplatu podľa odseku 1, len ak môže preukázať, že spotrebiteľ bol o nej riadne informovaný podľa § 4 ods. 1 písm. c) prvého bodu. Dodávateľ nie je oprávnený požadovať od spotrebiteľa odplatu podľa odseku 1, ak začal s plnením zmluvy na diaľku pred uplynutím lehoty na odstúpenie od zmluvy na diaľku podľa § 5 ods. 1 alebo 2 a bez  predchádzajúceho súhlasu spotrebiteľa.

(4) 	Spotrebiteľ je povinný bez zbytočného odkladu po odoslaní oznámenia o odstúpení od zmluvy na diaľku vrátiť dodávateľovi poskytnuté finančné prostriedky a majetok, ktoré od dodávateľa obdržal a na ktoré má nárok v súvislosti so zmluvou na diaľku, od ktorej spotrebiteľ odstúpil. Ak nie je spotrebiteľ schopný splniť svoju povinnosť bez zbytočného odkladu, je povinný ju splniť najneskôr do 30 kalendárnych dní odo dňa odoslania oznámenia o odstúpení od zmluvy na diaľku dodávateľovi.

§ 7
Nevyžiadané služby

(1) 	Dodávateľ nesmie pri poskytovaní finančných služieb na základe zmluvy na diaľku spotrebiteľovi  poskytnúť finančnú službu, ktorá nie je predmetom zmluvy na diaľku, ak súčasne s poskytnutím  takej   služby  žiada  jej zaplatenie.  

(2) 	Ak zmluva na diaľku obsahuje ustanovenie, že po skončení jej platnosti je možné zmluvu na diaľku obnoviť, dodávateľ môže poskytovať spotrebiteľovi tú istú finančnú službu len na základe predchádzajúcej žiadosti spotrebiteľa, inak sa poskytnutá finančná služba považuje za nevyžiadanú.

(3) 	Spotrebiteľ nemá povinnosť zaplatiť za nevyžiadanú  službu  podľa odsekov 1 a 2, ani mu z jej poskytnutia nevyplývajú žiadne povinnosti. 

§ 8
Neprijateľné podmienky v zmluve na diaľku

Práva spotrebiteľa ustanovené týmto zákonom nemožno vopred zmluvne vylúčiť ani obmedziť^), a to bez ohľadu na právny poriadok, ktorým sa zmluvný vzťah riadi. Zmluva na diaľku nesmie obsahovať ustanovenia, ktorými by sa spotrebiteľ vopred vzdával akýchkoľvek práv a ustanovenia, že dokazovanie týkajúce sa splnenia všetkých povinností dodávateľa alebo časti povinností dodávateľa, ktoré preňho vyplývajú z tohto zákona, spočíva na spotrebiteľovi.

§ 9
Dohľad a štátna kontrola

Na dohľad a štátnu kontrolu nad dodržiavaním ustanovení tohto zákona sa vzťahujú osobitné predpisy^).

§ 10
Združenia spotrebiteľov a iné právnické osoby založené na ochranu spotrebiteľa 

(1)	Podnety orgánom vykonávajúcim dohľad a štátnu kontrolu podľa § 9 v súvislosti s poskytovaním finančných služieb podľa tohto zákona sú oprávnené dávať aj združenia spotrebiteľov a iné právnické osoby založené na ochranu spotrebiteľov^) (ďalej len „združenie“). Orgány vykonávajúce dohľad a štátnu kontrolu, ktoré tieto podnety dostanú, sú povinné o vybavení podnetu informovať takéto združenie bez zbytočného odkladu.

(2)	Proti porušeniu práv a povinností ustanovených týmto zákonom sa môže spotrebiteľ proti porušiteľovi na súde domáhať, aby sa zdržal konania a odstránil protiprávny stav. Toto právo môže uplatniť aj združenie.

(3)	 Združenia sú oprávnené na základe súhlasu spotrebiteľa a dodávateľa sprostredkovať riešenie sporov medzi spotrebiteľom a dodávateľom pri vybavovaní reklamácií podľa tohto zákona.

SPOLOČNÉ USTANOVENIA
§ 11

(1)	Týmto zákonom sa preberá právny akt Európskych spoločenstiev a Európskej únie uvedený v prílohe.

(2)	Ministerstvo financií Slovenskej republiky vo vzťahu k orgánom Európskej únie je notifikačným orgánom v oblasti finančných služieb na diaľku.

§ 12

Povinnosťami dodávateľov a spotrebiteľov podľa tohto zákona pri poskytovaní finančných služieb na diaľku nie sú dotknuté povinnosti dodávateľov a spotrebiteľov podľa osobitných predpisov^).  

§ 13

(1)	Zodpovednosť dodávateľa za plnenie povinností podľa tohto zákona nie je dotknutá zverením výkonu niektorých činností sprostredkovateľovi^).

(2)	Sprostredkovateľ je povinný pri výkone činností zverených mu dodávateľom postupovať v súlade s ustanoveniami tohto zákona a neuvádzať spotrebiteľov do omylu uvádzaním nesprávnych údajov o jeho právnom vzťahu k dodávateľovi finančnej služby.

(3)	Ak tento zákon neustanovuje inak, na zmluvy na diaľku a na právne vzťahy, ktoré z nich vzniknú, sa vzťahujú osobitné predpisy^).

§ 14

Ak bolo ako právo uplatniteľné pre zmluvu na diaľku zvolené právo štátu, ktorý nie je členským štátom Európskej únie a zmluva na diaľku sa vzťahuje na územie Slovenskej republiky, práva spotrebiteľa podľa tohto zákona nie sú dotknuté.

§ 15
PRECHODNÉ USTANOVENIA

Na zmluvy na diaľku, ktoré boli uzatvorené pred nadobudnutím účinnosti tohto zákona a upravujú poskytovanie finančných  služieb na diaľku vrátane nárokov z týchto zmluvných vzťahov, sa vzťahujú právne predpisy, na základe ktorých boli uzatvorené^13). 

Čl. II

Zákon č. 108/2000 Z. z. o ochrane spotrebiteľa pri podomovom predaji a zásielkovom predaji sa mení takto:

1.	V § 9 ods. 4 písmeno a) znie: 

„a) zmluvy vzťahujúcej sa na finančné služby uzavretej podľa osobitného predpisu,^20)“.

Poznámka pod čiarou k odkazu 20 znie: 

„^20) Zákon č. .../2005 Z. z. o ochrane spotrebiteľa pri finančných službách poskytovaných na diaľku a o zmene a doplnení niektorých zákonov.“.

2.	V § 9 ods. 4 sa vypúšťajú písmená b) a c). Doterajšie písmená d) až i) sa označujú ako písmená b) až g).

Čl. III

Zákon č. 128/2002 Z. z. o štátnej kontrole vnútorného trhu vo veciach ochrany spotrebiteľa a o zmene a doplnení niektorých zákonov v znení zákona č. 284/2002 Z. z., zákona č. 22/2004 Z. z. a zákona č. 451/2004 Z. z. sa dopĺňa takto:

§ 2 sa dopĺňa písmenom i), ktoré znie: 

„i) dodržiavanie podmienok na poskytovanie spotrebiteľských úverov na diaľku podľa osobitného predpisu.^9a)“.

Poznámka pod čiarou k odkazu 9a znie: 

„^9a) Zákon č. .../2005 Z. z. o ochrane spotrebiteľa pri finančných službách poskytovaných na diaľku a o zmene a doplnení niektorých zákonov.“.

Čl. IV

Tento zákon nadobúda účinnosť 1. júla 2005.

Príloha k zákonu č. .../2005 Z. z.

Zoznam preberaných právnych aktov Európskych spoločenstiev a Európskej únie

Smernica Európskeho parlamentu a Rady 2002/65/ES z 23. septembra 2002 o marketingu spotrebiteľských finančných služieb na diaľku a o zmene a doplnení smernice Rady 90/619/EHS a smerníc 97/7/ES a 98/27/ES (Ú. v. ES L 271 z 23.9.2002).